Natten igennem har nordjyske læger kæmpet for at redde en 19-årig kvinde, der blev livsfarligt kvæstet, da hun faldt ud over en altan. Ulykken skete ved 22-tiden fredag aften på en adresse på Vesterbro i Aalborg. En ung kvinde slog alarm og fortalte politiet, at den 19-årige var faldet ud over altanen fra hendes lejlighed og røget seks-syv meter ned på asfalten. - Da vi kommer frem trækker hun vejret, men hun har svære skader i ansigtet, den ene lunge er klappet sammen og hendes bækken er formentligt brækket, siger vagtchefen hos Nordjyllands Politi. Politiet vurderer, at den unge kvinde var beruset, da ulykken skete, men de nærmere omstændigheder kendes endnu ikke.

Referat:
En ung kvinde er indlagt med alvorlige skader, efter at hun faldt ud over en altan i Aalborg.